AFRIKAANSE OPSOMMING: Tegnieke om ’n sein af te skat in die teenwoordigheid van geraas wat uitskieters bevat is tans nie goed ontwikkel nie. In hierdie tesis aanskou ons ’n konstante sein gesuperponeer met ’n familie van geraasverdelings wat as verstelbare mengsel f(x) = α g(x) + (1 − α) h(x) tussen eindige-uitkomsruimte geraaskomponente g(x) wat “goeie gedrag” en klein variansie toon, plus “impulsiewe” geraas h(x) met groot amplitude en sterk asimmetriese karakter. Wanneer α ≈ 1 kan h(x) byvoorbeeld ’n kosmiese straal wat ’n eksperimentele apparaat tref modelleer. In die eerste gedeelte van ons werk word ’n metode om die verwagtingswaardes van die positiewe en negatiewe pulse in die eerste resolusievlak van ’n LULU Diskrete Pulse Transform (DPT) vasgestel. Die analise van rye verkry deur die inwerking van die gladstrykers L1U1 en U1L1 van die LULU-teorie toon dat hul verwagte gemiddelde waardes as afskatters van die liggingsparameter van g kan dien wat robuus is in die sin dat die bydrae van h tot die gemiddeld van orde grootte (1 − α)2 of hoër is. Die spesifieke vorm van h word dan ook onbelangrik. Daar word verder gewys dat afskatters vir die relevante skaalparameters van die model maklik verkry kan word na gladstryking met die operatore L1U1 of U1L1. In die tweede gedeelte van ons werk word dieselfde probleem en data vanuit ’n Bayesiese inferensie perspektief benader. Die Bayesiese afskatters word as optimaal bevind in die sin dat hulle vol gebruikmaak van die beskikbare inligting in die data. Heuristiese vergelyking wys egter dat Bayesiese afskatters nie altyd beter vaar as die LULU afskatters nie. Alhoewel die Bayesiese sienswyse baie insig in die logiese verbindings van die probleem gee, kan die afskatters moeilik wees om analities af te lei en stadig om numeries te bereken. Suboptimale LULU-beramers word voorgestel as redelike praktiese kompromieë in praktiese probleme.